Il-Kummissjoni Żgħażagħ Ġużeppini Lejn 25 sena ta' Ħidma Minn Albert Attard Wara li tgħaddi l-festa ta' San Gejtanu din is-sena ser inkunu resqin lejn il-25 sena mit-twaqqif tal-kummissjoni Żgħażagħ Ġużeppini; l-ewwel kummissjoni tax-xorta tagħha fil-każini tal-baned Maltin u Għawdxin. Jien li kont nifforma parti minn din il-kummissjoni sa mill-bidu tagħha, fil-fatt anki l-ewwel chairman tagħha, meta nħares lura lejn dawn l-aħħar 24 sena, nifhem kemm kien pass għaqli li s-Soċjetà tagħna, mhux biss aċċettat li titwaqqaf din il- kummissjoni, imma saħansitra inkorporatha fl-istatut. Kif ħafna forsi jafu, l-għan prinċipali tagħna li konna f'dik l-ewwel Kummissjoni kien li nkabbru l-festa ta' San Gejtanu speċjalment f'dak li hu briju. Dan l-għan mill-ewwel ilħaqnieh għax b'dak li konna noħorġu bih ngħaġġbu lil kulħadd. Kif kienet tkun Triq il-kbira San Ġużepp dakinhar tal-marċ ta' filgħodu - baħar ta' blu; kull fejn tħares tara blu u blu biss. Bdew jgħaddu s-snin u f'kull sena dejjem noħorġu b'xi ħaġa ġdida. Konna ninxteħtu fil-kantina, naħdmu kontinwament u ħares rasek jekk xi ħadd kien jazzarda jersaq lejn il-kantina. Lanqas lil President ma konna nuruh x'qed nagħmlu iżda dan xorta waħda kien kuntent għax kien jaf li jista' jafda fina u dejjem sibna inkorraġġiment qawwi minnu. Anki f'dawk li huma finanzi ma kienx jibqa' lura milli jara li dak li kien ikollna bżonn b'xi mod jasal għandna. Kemm il-proġett għamilna matul dawn is-snin: Proġetti li kienu jnisslu ċerta għira f'ħaddieħor. U taħsbux li konna kuntenti b'dak li konna nagħmlu biss fl-art għax sa anki ħsibna biex nitilgħu fl-ajru meta f'sena minnhom deher jittajjar fuq il-każin tagħna u jersaq lejn il-knisja iz- zeppellin b'bandiera tas-Soċjetà ttir taħtu. Dan ma kienx biżżejjed għax f'sena oħra sa krejna ajruplan żgħir biex itir fuq il-Ħamrun u jġorr bandiera warajh waqt li kellhom jinxteħtu anki xi sunetti; ħalliħa li ħafna minn dawn spiċċaw bnadijiet oħra, bħal fil-Marsa u f'Ħal Qormi. Wara s-sena 1987 fil-Ħamrun, f'dik li hi festa dħalna f'epoka ġdida meta ż-żewġ każini tagħna flimkien mal-kappillan iffirmaw kuntratt dwar kif għandha titmexxa l-festa. Minn dak il-kuntatt ħarġet iċ-Ċerimonja tas- Sibt filgħaxija fejn iż-żewġ baned jiltaqgħu quddiem il-knisja u hemm speċi ta' ċerimonja bl-innijiet taż-żewġ għaqdiet, diskorsi miż-żewġ presidenti u d-daqq ta' marċi qabel kull banda taqbad ir-rotta tagħha. L-ewwel Kummissjoni Żgħażagħ f'Malta 'Ta' kull sena waqt din iċ-ċerimonja bdew jidhru affarijiet oħra li jkomplu jsebbħu l-andament tal-istess ċerimonja. Bdejna biex darba minnhom kif iz-zuntier ikun maħnuq bin-nies f'daqqa waħda deher jixgħel kollu blu. Dakinhar kien hawn fis-suq speċi ta' tubi li f'daqqa waħda jixegħlu blu. Imbagħad xi ngħidu għall-armar li bih konna nissorprendu lil kulħadd mhux biss bih imma bl-inġenwità li kien ikun hemm wara kull proġett. Min qatt jista' jinsa l-mudell enormi tal-knisja tinfetaħ, tal-koppla u fuq kollox ir-replika tal-vara ta' San Gejtanu li sal-lum għadha tinżamm b'għożża fil-każin tagħna. Ma rridx ninsa nsemmi l-bandalori sbieħ li kienu jsiru għal din l-okkażjoni kif ukoll l-ispeċi ta' bandalora kbira li tinżel minn naħa għall-oħra tat-Triq il-Kbira San Ġużepp wara l-banda tagħna waqt li tkun qed tonora din il-parti tal-kuntratt. Tajjeb li nagħmel aċċenn ukoll għat-tiżjin tal-faċċata tal-każin li sa mit- twaqqiftal-Kummissjoni dejjem ħadnieh f'idejna. Makienx tiżjin wieħed biss li dħalna għalih għax minn barra l-festa kien hemm okkażjonijiet oħra bħal ngħidu aħna ċ-ċelebrazzjonijiet tal- Ħamrun Spartans u tal- Ħamrun Libertv fejn hawnhekk anki għamilna karrijiet għad-defilċ. U kif għadni kemm semmejt it-tiżjin tal-faċċata rrid ngħid li bħal kull organizzazzjoni mhux kollox u dejjem jiġi ward u żahar. Niftakar li meta konna qed narmaw il-faċċata b'armar ġdid dħalna f'ħafna periklu meta għal matul lejl sħiħ sibna xi intoppi biex inwaħħlu dik l-ispeċi ta' sopraporta kbira tal-injam minn naħa għall-oħra tal-bejt. Kien hemm uħud li bdew jixxabtu għal isfel b'periklu kbir għal ħajjithom. F'paġni oħra ta' dan il-ktejjeb hemm referenza mill-ex-president Harrv Zammit Cordina għal dak l-inċident meta wieħed minna infaqa' bih l-iskvlighe. F'okkażjoni ta' BBQ li konna qed norganizzaw sibna l-għajnuna tal- 'barman' Alfred Zahra li llum m'għadux magħna għax sejjaħlu l-Mulej. Dakinhar Fredu ma ntebaħx li l-lift li kellu minn ħdejn il-bar għall- kantina ma kienx fil-post u kif mingħalih li rifes fuqu baqa' niżel għall- kantina għoli ta' sular. Matul dawn l-24 sena dejjem ħsibna f'dawkli b'xi mod kienu ta' għajnuna għalina jew ta' unur għas-soċjetà. Ta' sodisfazzjon kbir għalina kien meta għamilna plakka kommemorattiva ħdejn id-dar li kien jgħix fiha Maestro Willie Attard. Soċjetà filarmonika bħal tagħna teħtieġ mhux biss imħuħ u bżulija biex timxi 'l quddiem imma hemm fatturi oħra li mingħajrhom it-triq tkun iebsa sew biex tkompli l-mixja tagħha. Qed ngħid għall-fondi. Mhux il- kompitu tiegħi li nidħol f'dan il- qasam iżda żgur li wara dawn is-snin kollha nifhem il-ħtieġa ta' fondi biex dak li jkun hemm maħsub iseħħ. U l-kummissjoni Żgħażagħ qatt ma baqgħet lura milli tara kif tagħmel biex il-piż ta' dak kollu li tidħol għalih ma jkunx ta' daqstant toqol għall- kumitat ċentrali. Għaldaqstant hawn ta' min isemmi l-organizzazzjoni ta' ikliet u ta' serati li l-kummissjoni tagħmel biex, minbarra li kif dejjem għamlet , tkun ta' sodisfazzjon għal dawk li jattendu, fl-istess ħin qed tagħti l-kontribut tagħha f'dawk li huma fondi. Ma nixtieqx nidħol f'ħafna dettalji ta' okkażjonijiet simili iżda ma nistax ma nsemmix il-BBQ grandjuż li l-kummissjoni torganizza fil-ġimgħa tal-festa ta' San Gejtanu quddiem il-każin. Meta wasalna f'din it-triq kollha issa ma jonqosx li l-Kummissjoni Żgħażagħ tibda tħares lejn is-sena d-dieħla biex tiċċelebra l-ewwel ħamsa u għoxrin sena tagħha. Illum ma nistax ngħid li jien xi żagħżugħ għalkemm jekk mhux fl-età żgur li fl-ispirtu hemm għadni u bħalma għamilt f'dawn is-snin kollha, kemm bħala 'chairperson' u kemm bħala konsulent nassigura lill-kummissjonili l-kontribut sħiħ tiegħi hemm se jkun biex il-kummissjoni tkompli tgħolli l-ġieħ tas-Soċjetà Mużikali San Ġużepp. Minn dik l-ewwel Kummissjoni Żgħażagħ Ġużeppini, illum ħadd minna m'għadu żagħżugħ iżda meta niltaqgħu lkoll għall-festa dawn il-memorji jerġgħu jiġġeddu bejnietna. Nieħu din l-okkażjoni biex lilhom u lil dawk iż-żgħażagħ kollha li servew matul iż-żmien nifirħilhom għal dak kollu li għamlu u nirringrazzjahom talli dejjem żammew f'moħħhom il-ġid u l-unur tas-Soċjetà tagħna. Fuq kollox il-ħajr tiegħi ukoll lill-membri tal-kummissjoni attwali għall-għajnuna li sibt minnhom fil-kariga tiegħi ta' 'chairman' tal-Kummissjoni Festa San Ġużepp ta' din is-sena. Ħafna huma dawk il-Ħamruniżi u Ġużeppini minn Malta kollha flimkien ma' diversi dilettanti li ġew il-każin biex jaraw il-wirja stupenda ta' statwi ta' San Ġużepp u xogħlijiet artistiċi oħra li ġibna minn diversi bliet u rħula ta' Malta. Din il-wirja ġibdet l-ammirazzjoni ta' dawk kollha li ġew iżuruha fosthom l-ogħla awtoritajiet ta' Malta. JIEWELLERS ka s ĦAMRUN s MOSTA e PAOLA e FGURA s BUĠIBBA